**OBRAZLOŽENJE**

**Nacrta Odluke o vrijednosti boda komunalne naknade (B)**

I PRAVNI TEMELJ:

1. Zakon o komunalnom gospodarstvu (Narodne novine br. 68/18.) – članak 98. utvrđuje nadležnost predstavničkog tijela JLS za donošenje odluke

2. Statut Grada Krapine („Službeni glasnik Grada Krapine“ br. 4/09, 03/13 i 1/18) – članak 21. utvrđuje nadležnost Gradskog vijeća za donošenje odluka iz samoupravnog djelokruga Grada.

II OCJENA STANJA I OSNOVNA PITANJA KOJA SE UREĐUJU OVIM AKTOM

Dana 4. kolovoza 2018. godine stupio je na snagu novi Zakon o komunalnom gospodarstvu (Narodne novine br. 68/18.).

Temeljem navedenog Zakona, **Grad Krapina ima obvezu** **donijeti novu odluku** **o vrijednosti boda komunalne naknade,** obzirom se važeća Odluka o vrijednosti boda za obračun komunalne naknade (Službeni glasnik Krapinsko-zagorske županije br. 14/01) godine više neće moći primjenjivati.

Člankom 98. navedenog Zakona propisano je:

„Predstavničko tijelo jedinice lokalne samouprave do kraja studenog tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.

Vrijednost boda komunalne naknade (B) određuje se u kunama po četvornom metru (m²) korisne površine stambenog prostora u prvoj zoni jedinice lokalne samouprave

Polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranje održavanje komunalne infrastrukture.“

Komunalna naknada novčano je javno davanje koje se plaća za održavanje komunalne infrastrukture.

Komunalna naknada obračunava se po četvornom metru (m²) površine nekretnine za koju se utvrđuje obveza plaćanja komunalne naknade – stambeni, poslovni i garažni prostor, građevinsko zemljište koje služi obavljanju poslovne djelatnosti i neizgrađeno građevinsko zemljište.

Iznos komunalne naknade po četvornom metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B). Koeficijent zone i namjene određuju se Odlukom o komunalnoj naknadi.

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornom metru (m²) površine nekretnine.

Promjena u određivanju vrijednosti boda komunalne naknade je jedino u tome što se vrijednost boda do sada određivala u mjesečnom iznosu i iznosila je za Grad Krapinu 0,15 kuna/m², a sada je zakonska obveza utvrditi je u godišnjem iznosu, a što iznosi 1,80 kuna/m².

**Znači, vrijednost boda se time ne mijenja, već se samo umjesto mjesečnog iznosa određuje u godišnjem iznosu (0,15 kn/m2 x 12 mjeseci =1,80 kn/m2).**

**Iznos komunalne naknade za obveznike komunalne naknade temeljem ove promjene vrijednosti boda komunalne naknade iz mjesečnog u godišnji iznos neće se mijenjati.**

**GRAD KRAPINA**